Долбоор

КЫРГЫЗ РЕСПУБЛИКАСЫНЫН

МИНИСТРЛЕР КАБИНЕТИНИН ТОКТОМУ

**Кыргыз Республикасынын Өкмөтүнүн шайкештикти баалоо**

**чөйрөсүндөгү айрым чечимдерине өзгөртүүлөрдү киргизүү жөнүндө**

“Кыргыз Республикасындагы техникалык жөнгө салуунун негиздери жөнүндөгү” Кыргыз Республикасынын Мыйзамын ишке ашыруу, Евразия экономикалык бирлигинин чечимдерине шайкеш келтирүү максатында, “Кыргыз Республикасынын Министрлер Кабинети жөнүндө” Кыргыз Республикасынын конституциялык Мыйзамынын 13 жана 17-беренелерине ылайык Кыргыз Республикасынын Министрлер кабинети токтом кылат:

1. Төмөнкүлөр белгиленсин:

- Кыргыз Республикасынын аймагындагы рыноктордо жүгүртүүдө турган продукцияларга карата техникалык регламенттер күчүнө киргенге чейин, Кыргыз Республикасынын ченемдик укуктук актыларында жана (же) продукцияга карата стандарттарда камтылган, адамдардын жашоосун жана саламаттыгын, өсүмдүктөрдү жана жаныбарлар дүйнөсүн коргоо, айлана чөйрөнү сактоо боюнча коопсуздукту камсыздоо максатында минималдык зарыл болгон ченемдерди жөнгө салуучу милдеттүү талаптар (мындан ары – милдеттүү талаптар) гана колдонулат;

- Кыргыз Республикасынын аймагында Евразия экономикалык бирлигинин (мындан ары - ЕАЭБ) техникалык регламенттери күчүнө киргенге чейин, Кыргыз Республикасынын техникалык регламенттери колдонулат;

- продукциялардын шайкештигин милдеттүү түрдө тастыктоо Кыргыз Республикасынын Министрлер Кабинети тарабынан бекитилген, Шайкештиги милдеттүү түрдө тастыкталууга тийиш болгон продукциялардын тизмегине киргизилген, милдеттүү талаптарга ылайык гана ишке ашырылат.

2. ЕАЭБдин техникалык регламенттери кабыл алынганга чейин төмөнкүлөр бекитилсин:

- Кыргыз Республикасында продукциялардын шайкештигине милдеттүү түрдө тастыктоо жүргүзүү тартиби ушул токтомдун 1-тиркемесине ылайык;

- Шайкештиги милдеттүү түрдө тастыкталууга тийиш болгон продукциялардын тизмеги ушул токтомдун 2-тиркемесине ылайык;

- Шайкештиги милдеттүү түрдө тастыкталууга тийиш болгон продукциялардын тизмегине киргизилген продукцияларды Кыргыз Республикасынын аймагына ташып келүү тартиби ушул токтомдун 3-тиркемесине ылайык.

3. Продукцияларды сертификациялоо боюнча аккредитацияланган органдар:

- алты айлык мөөнөттө, продукциялардын шайкештигине милдеттүү түрдө тастыктоо жүргүзүү жол-жоболору ушул токтомго ылайык келтирсин;

- Кыргыз Республикасында продукциялардын шайкештигине милдеттүү түрдө тастыктоо жүргүзүү тартибине ылайык, Шайкештиги милдеттүү түрдө тастыкталууга тийиш болгон продукциялардын тизмегине киргизилген продукцияларды милдеттүү түрдө тастыктасын;

- шайкештик сертификаттарынын бланктарын, шайкештик сертификаттарынын тиркемелерин жана көчүрмөлөрүн, шайкештик белгиси түшүрүлгөн голографикалык маркаларды эсепке алсын;

- ай сайын, кийинки айдын 5не чейин, техникалык жөнгө салуу боюнча ыйгарым укуктуу органга берилген шайкештик сертификаттар жана катталган шайкештик жөнүндө декларациялар тууралуу реестрди, арыз берүүчү тарабынан коопсуздуктун милдеттүү талаптары бузулган учурлар жөнүндө маалыматтарды берсин.

4. Төмөнкүлөр аныкталсын:

- Кыргыз Республикасынын Экономика жана коммерция министрлиги - техникалык жөнгө салуу боюнча ыйгарым укуктуу орган, Евразия экономикалык бирлигинин берилген шайкештик сертификаттарынын жана катталган шайкештик жөнүндө декларациялардын бирдиктүү реестринин улуттук бөлүгүн түзүү жана жүргүзүү боюнча ыйгарым укуктуу орган;

- Кыргыз Республикасынын Экономика жана коммерция министрлигине караштуу Кыргыз аккредитациялоо борбору - Евразия экономикалык бирлигинин шайкештикти баалоо боюнча органдардын бирдиктүү реестринин улуттук бөлүгүн түзүү жана жүргүзүү боюнча ыйгарым укуктуу орган.

5. Техникалык жөнгө салуу боюнча ыйгарым укуктуу орган шайкештикти баалоо боюнча аккредитацияланган орган тарабынан шайкештикти баалоо жол-жобосу бузулганы белгилүү болсо, аларды бир айга чейинки мөөнөткө “Бирдиктүү терезе” TULPAR-SYSTEM маалыматтык системасына, автотранспорт каражаттарын техникалык кароо боюнча автоматташтырылган маалыматтык системасына кирүү мүмкүнчүлүгүн токтотуп турсун.

6. Кыргыз Республикасынын Өкмөтүнүн 2013-жылдын 3-майындагы №239 “Транспорт каражаттарын техникалык кароодон өткөрүү тартиби жөнүндө жобону бекитүү тууралуу” токтому менен бекитилген, Транспорт каражаттарын техникалык кароодон өткөрүү тартиби жөнүндө жобого төмөнкүдөй өзгөртүүлөр киргизилсин:

- 11-пунктта:

экинчи абзац төмөнкүдөй редакцияда берилсин:

“Талондордун бланктары так отчёттуулук бланкы болуп саналат, жеке катар номери болот жана Кыргыз Республикасынын шайкештикти баалоо жана контролдоо боюнча органдардын ассоциациясынын аккредитацияланган диагностикалык борбору тарабынан берилет.”;

* пункт төмөнкүдөй мазмундагы үчүнчү жана төртүнчү абзацтар менен толукталсын:

“Диагностикалык борборлор так отчёттуулук бланктарын эсепке алат жана ай сайын, кийинки айдын 5нен кечиктирбестен Кыргыз Республикасынын шайкештикти баалоо жана контролдоо боюнча органдардын ассоциациясына берилген жана бузулган талондор жөнүндө отчёт берүүгө тийиш.

Кыргыз Республикасынын шайкештикти баалоо жана контролдоо боюнча органдардын ассоциациясы берилген талондордун бланкаларын эсепке алууну жүргүзөт жана квартал сайын, кийинки кварталдын 5нен кечиктирбестен техникалык жөнгө салуу боюнча ыйгарым укуктуу органга берилген жана бузулган талондор жөнүндө отчёт берүүгө тийиш.”.

7. Мамлекеттик органдар алты айлык мөөнөттө өзүнүн ченемдик укуктук актыларын ушул токтомго шайкеш келтирсин.

8. Төмөнкүлөр күчүн жоготту деп таанылсын:

- Кыргыз Республикасынын Өкмөтүнүн 2005-жылдын 29-июнундагы №267 “Кыргыз Республикасынын техникалык жөнгө салуу боюнча ыйгарым укуктуу органын аныктоо жөнүндө” токтому;

- Кыргыз Республикасынын Өкмөтүнүн 2005-жылдын 30-декабрындагы №639 “Продукциянын шайкештигин милдеттүү түрдө тастыктоо жөнүндө” токтому;

- Кыргыз Республикасынын Өкмөтүнүн 2006-жылдын 11-январындагы №8 “Шайкештиги милдеттүү түрдө тастыкталууга тийиш болгон продукцияларды Кыргыз Республикасынын аймагына жүгүртүү үчүн алып келүүнүн тартиби жана Кыргыз Республикасынын чегинен сырткары алынган продукциянын шайкештигин милдеттүү түрдө тастыктоонун натыйжаларын таануу жөнүндө” токтому;

- Кыргыз Республикасынын Өкмөтүнүн 2015-жылдын 12-февралындагы №52 “Бажы союзунун алкагында техникалык жөнгө салуу чөйрөсүндөгү Кыргыз Республикасынын ыйгарым укуктуу органдары жөнүндө” токтому;

- Кыргыз Республикасынын Өкмөтүнүн 2020-жылдын 6-февралындагы №69 “Кыргыз Республикасынын Өкмөтүнүн 2005-жылдын 30-декабрындагы № 639 “Продукциянын шайкештигин милдеттүү түрдө тастыктоо жөнүндө” токтомуна өзгөртүү киргизүү тууралуу” токтому.

9. Ушул токтомдун аткарылышын контролдоо Кыргыз Республикасынын Президентинин, Президенттин Администрациясынын жана Министрлер Кабинетинин чечимдерин аткарууну контролдоо бөлүмүнө жүктөлсүн.

10. Ушул токтом расмий жарыяланган күндөн тартып он беш күн өткөндөн кийин күчүнө кирет.

**Кыргыз Республикасынын Президентинин**

**Администрациясынын Жетекчиси –**

**Министрлер Кабинетинин Төрагасы А.У.Жапаров**